Document ID: 32007D0598

ΑΠΌΦΑΣΗ ΤΗΣ ΕΠΙΤΡΟΠΉΣ
της 28ης Αυγούστου 2007
σχετικά με τη λήψη μέτρων για την πρόληψη της εξάπλωσης της γρίπης των πτηνών υψηλής παθογονικότητας σε άλλα πτηνά που βρίσκονται σε αιχμαλωσία σε ζωολογικούς κήπους και εγκεκριμένους οργανισμούς, ινστιτούτα ή κέντρα στα κράτη μέλη
[κοινοποιηθείσα υπό τον αριθμό Ε(2007) 3987]
(Κείμενο που παρουσιάζει ενδιαφέρον για τον ΕΟΧ)
(2007/598/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 92/65/ΕΟΚ του Συμβουλίου, της 13ης Ιουλίου 1992, που καθορίζει τους όρους υγειονομικού ελέγχου που διέπουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρύων που δεν υπόκεινται, όσον αφορά τους όρους υγειονομικού ελέγχου, στις ειδικές κοινοτικές ρυθμίσεις που αναφέρονται στο τμήμα Ι του παραρτήματος Α της οδηγίας 90/425/ΕΟΚ (1), και ιδίως το άρθρο 22 πρώτη παράγραφος,
την οδηγία 2005/94/ΕΚ του Συμβουλίου, της 20ής Δεκεμβρίου 2005, σχετικά με κοινοτικά μέτρα για την καταπολέμηση της γρίπης των πτηνών και την κατάργηση της οδηγίας 92/40/ΕΟΚ (2), και ιδίως το άρθρο 56 παράγραφος 3, το άρθρο 57 παράγραφος 2 και το άρθρο 63 παράγραφος 3,
Εκτιμώντας τα ακόλουθα:
(1)
Η οδηγία 2005/94/ΕΚ προβλέπει ορισμένα μέτρα πρόληψης για την παρακολούθηση και την έγκαιρη ανίχνευση της γρίπης των πτηνών και τα ελάχιστα μέτρα καταπολέμησης που πρέπει να εφαρμόζονται στην περίπτωση εκδήλωσης εστίας της εν λόγω νόσου σε πουλερικά ή σε άλλα πτηνά που βρίσκονται σε αιχμαλωσία.
(2)
Η οδηγία 2005/94/ΕΚ ορίζει επίσης κανόνες για την καθιέρωση προληπτικού εμβολιασμού κατά της γρίπης των πτηνών για τα πουλερικά και για άλλα πτηνά που βρίσκονται σε αιχμαλωσία, όπως τα πτηνά σε αιχμαλωσία που φυλάσσονται σε ζωολογικούς κήπους και σε εγκεκριμένους οργανισμούς, ινστιτούτα ή κέντρα και προβλέπει λεπτομερείς σχετικούς κανόνες που θα θεσπιστούν από την Επιτροπή.
(3)
Η εν λόγω οδηγία προβλέπει επίσης την υποχρέωση των κρατών μελών να υποβάλλουν προς έγκριση στην Επιτροπή τα σχέδιά τους για προληπτικό εμβολιασμό των πουλερικών ή άλλων πτηνών που βρίσκονται σε αιχμαλωσία. Η απόφαση 2006/474/ΕΚ της Επιτροπής, της 6ης Ιουλίου 2006, για τη λήψη μέτρων για την πρόληψη της εξάπλωσης της γρίπης των πτηνών με υψηλή παθογονικότητα, που προκαλείται από τον υπότυπο H5N1 του ιού της γρίπης τύπου A σε πτηνά που φυλάσσονται σε ζωολογικούς κήπους και εγκεκριμένους οργανισμούς, ινστιτούτα ή κέντρα στα κράτη μέλη και για την κατάργηση της απόφασης 2005/744/ΕΚ (3) ορίζει κανόνες για την πρόληψη της εξάπλωσης της γρίπης των πτηνών που μεταδίδεται από τον υποτύπο H5N1 του υψηλής παθογονικότητας ιού γρίπης Α από πτηνά που ζουν σε άγρια κατάσταση σε πτηνά που φυλάσσονται σε ζωολογικούς κήπους και σε εγκεκριμένους οργανισμούς, ινστιτούτα ή κέντρα. Ορίζει επίσης κανόνες για τον εμβολιασμό των πτηνών που φυλάσσονται σε ζωολογικούς κήπους και εγκεκριμένους οργανισμούς, ινστιτούτα ή κέντρα και προβλέπει λεπτομερείς κανόνες για την υποβολή των σχεδίων εμβολιασμού των κρατών μελών στην Επιτροπή.
(4)
Για τους σκοπούς του εν λόγω προληπτικού εμβολιασμού πρέπει να χρησιμοποιούνται μόνον εμβόλια τα οποία έχουν εγκριθεί σύμφωνα με την οδηγία 2001/82/ΕΚ του Ευρωπαϊκού Κοινοβουλίου και του Συμβουλίου, της 6ης Νοεμβρίου 2001, περί κοινοτικού κώδικος για τα κτηνιατρικά φάρμακα (4), ή τον κανονισμό (ΕΚ) αριθ. 726/2004 του Ευρωπαϊκού Κοινοβουλίου και του Συμβουλίου, της 31ης Μαρτίου 2004, για τη θέσπιση κοινοτικών διαδικασιών χορήγησης άδειας και εποπτείας όσον αφορά τα φάρμακα που προορίζονται για ανθρώπινη και κτηνιατρική χρήση και για τη σύσταση Ευρωπαϊκού Οργανισμού Φαρμάκων (5).
(5)
Η οδηγία 1999/22/ΕΚ του Συμβουλίου, της 29ης Μαρτίου 1999, για τη διατήρηση άγριων ζώων στους ζωολογικούς κήπους (6), ορίζει τους ζωολογικούς κήπους που καλύπτονται από την εν λόγω οδηγία. Για να εξασφαλιστεί η συνέπεια της κοινοτικής νομοθεσίας, ο ορισμός αυτός πρέπει να ληφθεί υπόψη για τους σκοπούς της παρούσας απόφασης.
(6)
Σύμφωνα με την απόφαση 2006/474/ΕΚ, η Επιτροπή ενέκρινε 17 σχέδια προληπτικού εμβολιασμού, τα οποία είχαν υποβάλει τα κράτη μέλη, κατά της γρίπης των πτηνών για πτηνά που φυλάσσονται σε ζωολογικούς κήπους. Σχέδια εμβολιασμού έχουν εφαρμοστεί σε 14 κράτη μέλη. Εν γένει δεν παρατηρήθηκαν παρενέργειες στα 45 000 περίπου εμβολιασθέντα πτηνά και τα περισσότερα είδη πτηνών ανέπτυξαν σημαντική ανοσιακή απόκριση ύστερα από δύο εμβολιασμούς με τα εμβόλια που χρησιμοποιήθηκαν.
(7)
Επιπλέον, σύμφωνα με την πείρα που αποκτήθηκε από την τελευταία εκστρατεία εμβολιασμού και τις γνώμες της επιστημονικής ομάδας για την υγεία και την ορθή μεταχείριση των ζώων της Ευρωπαϊκής Αρχής Ασφάλειας των Τροφίμων, της 1ης Φεβρουαρίου 2007, για τον προληπτικό εμβολιασμό των πτηνών που φυλάσσονται σε ζωολογικούς κήπους κατά των υποτύπων Η5 και Η7 της γρίπης των πτηνών, καθώς και της 11ης Μαΐου 2007 για τον εμβολιασμό των οικόσιτων πουλερικών και των πτηνών σε αιχμαλωσία, είναι σκόπιμο να επεκταθεί το πεδίο των σχεδίων προληπτικού εμβολιασμού σε κάθε υψηλής παθογονικότητας γρίπη των πτηνών των υποτύπων Η5 και Η7, λαμβανομένων υπόψη των κινδύνων που εγκυμονούν τα άγρια αποδημητικά πτηνά από περιοχές όπου παρατηρούνται κρούσματα γρίπης σε άγρια πτηνά ή εστίες της νόσου σε πουλερικά και στην περίπτωση που εμφανιστεί εστία σε πουλερικά στο ίδιο κράτος μέλος, σε όμορο κράτος μέλος ή τρίτη χώρα που ενδέχεται να θέσει σε κίνδυνο την κατάσταση της υγείας των πτηνών που φυλάσσονται σε ζωολογικούς κήπους και σε εγκεκριμένους οργανισμούς, ινστιτούτα ή κέντρα.
(8)
Επιπλέον, πρέπει να τροποποιηθούν οι διοικητικές απαιτήσεις για την έγκριση και την εφαρμογή των σχεδίων προληπτικού εμβολιασμού, υπό την προϋπόθεση ότι δεν υπονομεύουν τη διαδικασία καταπολέμησης της νόσου. Κατά συνέπεια, στην παρούσα απόφαση πρέπει να ληφθούν υπόψη απαιτήσεις για τη μείωση της διοικητικής επιβάρυνσης.
(9)
Επιπλέον, είναι σκόπιμο, για τα τους σκοπούς της παρούσας απόφασης, να θεωρηθούν ως εγκεκριμένα ορισμένα σχέδια προληπτικού εμβολιασμού που είχαν εγκριθεί βάσει της οδηγίας 2006/474/ΕΚ. Κατά συνέπεια, τα σχέδια αυτά πρέπει να παρατεθούν στο παράρτημα ΙΙΙ της παρούσας απόφασης.
(10)
Από την ημερομηνία έκδοσης της απόφασης 2006/474/ΕΚ ορισμένα κράτη μέλη υπέβαλαν προς έγκριση σχέδια προληπτικού εμβολιασμού, σύμφωνα με τις απαιτήσεις της εν λόγω απόφασης. Τα εν λόγω κράτη μέλη ενημερώθηκαν σχετικά με τις απαιτήσεις που προβλέπονται στην παρούσα απόφαση. Δεδομένου ότι τα εν λόγω σχέδια συμμορφώνονται επίσης με τις απαιτήσεις της παρούσας απόφασης, πρέπει να εγκριθούν και να παρατεθούν στο παράρτημα ΙΙΙ της απόφασης.
(11)
Για λόγους σαφήνειας κρίνεται σκόπιμο να καταργηθεί η απόφαση 2006/474/ΕΚ και να αντικατασταθεί από την παρούσα απόφαση.
(12)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Αντικείμενο και πεδίο εφαρμογής
Η παρούσα απόφαση ορίζει λεπτομερείς κανόνες:
α)
οι οποίοι εφαρμόζονται για την πρόληψη της εξάπλωσης του υψηλής παθογονικότητας ιού της γρίπης των πτηνών από πτηνά που ζουν σε άγρια κατάσταση ή από εστίες της νόσου σε πουλερικά ή άλλα πτηνά που βρίσκονται σε αιχμαλωσία σε άλλα πτηνά σε αιχμαλωσία που φυλάσσονται σε ζωολογικούς κήπους και εγκεκριμένους οργανισμούς, ινστιτούτα ή κέντρα·
β)
για τον προληπτικό εμβολιασμό άλλων πτηνών σε αιχμαλωσία που φυλάσσονται σε ζωολογικούς κήπους και εγκεκριμένους οργανισμούς, ινστιτούτα ή κέντρα.
Άρθρο 2
Ορισμοί
Για τους σκοπούς της παρούσας απόφασης ισχύουν οι ακόλουθοι ορισμοί:
α)
οι ορισμοί του άρθρου 2 της οδηγίας 2005/94/ΕΚ·
β)
ο ορισμός των ζωολογικών κήπων του άρθρου 2 της οδηγίας 1999/22/ΕΚ·
γ)
ο ορισμός των εγκεκριμένων οργανισμών, ιδρυμάτων ή κέντρων του άρθρου 2 παράγραφος 1 στοιχείο γ) της οδηγίας 92/65/ΕΟΚ.
Άρθρο 3
Μέτρα για τη μείωση του κινδύνου μετάδοσης της γρίπης των πτηνών υψηλής παθογονικότητας
1. Τα κράτη μέλη λαμβάνουν τα δέοντα και εφικτά μέτρα για τη μείωση του κινδύνου μετάδοσης της γρίπης των πτηνών υψηλής παθογονικότητας από πτηνά που ζουν σε άγρια κατάσταση σε πτηνά που φυλάσσονται σε ζωολογικούς κήπους και εγκεκριμένους οργανισμούς, ινστιτούτα ή κέντρα, λαμβάνοντας υπόψη τα κριτήρια και τους παράγοντες κινδύνου που καθορίζονται στο παράρτημα I.
2. Η παράγραφος 1 εφαρμόζεται επίσης στην περίπτωση εκδήλωσης της νόσου σε πουλερικά στο ίδιο κράτος μέλος, σε όμορο κράτος μέλος ή σε τρίτη χώρα, η οποία μπορεί να θέσει σε κίνδυνο την κατάσταση της υγείας άλλων πτηνών σε αιχμαλωσία που φυλάσσονται σε ζωολογικούς κήπους και σε εγκεκριμένους οργανισμούς, ινστιτούτα ή κέντρα.
3. Ειδικότερα, ανάλογα με τη συγκεκριμένη επιδημιολογική κατάσταση, τα μέτρα της παραγράφου 1 αποσκοπούν στην πρόληψη της άμεσης και της έμμεσης επαφής μεταξύ των πτηνών που ζουν σε άγρια κατάσταση, ιδιαίτερα των υδρόβιων πτηνών, και των πτηνών που φυλάσσονται σε ζωολογικούς κήπους και εγκεκριμένους οργανισμούς, ινστιτούτα και κέντρα.
Άρθρο 4
Σχέδια προληπτικού εμβολιασμού
Τα σχέδια προληπτικού εμβολιασμού για άλλα πτηνά σε αιχμαλωσία που φυλάσσονται σε ζωολογικούς κήπους και εγκεκριμένους οργανισμούς, ινστιτούτα ή κέντρα, τα οποία υποβάλλονται σύμφωνα με το άρθρο 56 παράγραφος 2 της οδηγίας 2005/94/ΕΚ συμμορφώνονται με τις απαιτήσεις που ορίζονται στο παράρτημα ΙΙ της παρούσας απόφασης.
Άρθρο 5
Έγκριση σχεδίων προληπτικού εμβολιασμού
1. Εγκρίνονται τα σχέδια προληπτικού εμβολιασμού, που έχουν υποβληθεί από τα κράτη μέλη σύμφωνα με το άρθρο 56 παράγραφος 2 της οδηγίας 2005/94/ΕΚ και τα οποία παρατίθενται στο παράρτημα III της παρούσας απόφασης, εγκρίνονται.
2. Η Επιτροπή δημοσιεύει τα εγκεκριμένα σχέδια προληπτικού εμβολιασμού τα οποία αναφέρονται στην παράγραφο 1.
Άρθρο 6
Διαθεσιμότητα και ενημέρωση σχετικά με τα σχέδια προληπτικού εμβολιασμού
1. Τα κράτη μέλη, πριν από την εφαρμογή του προληπτικού εμβολιασμού, καταγράφουν την ακριβή διεύθυνση και θέση των ζωολογικών κήπων και των εγκεκριμένων οργανισμών, ινστιτούτων ή κέντρων όπου πρέπει να πραγματοποιηθεί εμβολιασμός, αποδίδοντας αριθμούς έγκρισης ή καταχώρισης, κατά περίπτωση, και ενημερώνουν τα εν λόγω στοιχεία.
2. Τα κράτη μέλη υποβάλλουν στην Επιτροπή και στα άλλα κράτη μέλη ετησίως, έως τις 30 Μαρτίου το αργότερο, ή κατόπιν συγκεκριμένης αίτησης της Επιτροπής, αναφορά σχετικά με την εφαρμογή των εγκεκριμένων σχεδίων προληπτικού εμβολιασμού για το προηγούμενο έτος χρησιμοποιώντας το υπόδειγμα αναφοράς που παρατίθεται στο παράρτημα IV.
Η έκθεση αυτή υποβάλλεται στο πλαίσιο της μόνιμης επιτροπής για την τροφική αλυσίδα και την υγεία των ζώων.
3. Τα κράτη μέλη ενημερώνουν την Επιτροπή για τα ακόλουθα:
α)
τις σχεδιαζόμενες τροποποιήσεις των εγκεκριμένων σχεδίων του προληπτικού εμβολιασμού·
β)
την ημερομηνία παύσης του προληπτικού εμβολιασμού των πτηνών σε αιχμαλωσία που φυλάσσονται σε ζωολογικούς κήπους και εγκεκριμένους οργανισμούς, ινστιτούτα ή κέντρα.
Άρθρο 7
Κατάργηση
Η απόφαση 2006/474/ΕΚ καταργείται.
Άρθρο 8
Μεταβατική διάταξη
Τα σχέδια προληπτικού εμβολιασμού που έχουν εγκριθεί σύμφωνα με την απόφαση 2006/474/ΕΚ και παρατίθενται στο μέρος ΙΙ του παραρτήματος ΙΙΙ της παρούσας απόφασης θεωρούνται εγκεκριμένα για τους σκοπούς της παρούσας απόφασης.
Άρθρο 9
Συμμόρφωση των κρατών μελών
Τα κράτη μέλη λαμβάνουν τα αναγκαία μέτρα για να συμμορφωθούν με την παρούσα απόφαση. Πληροφορούν αμέσως την Επιτροπή σχετικά.
Άρθρο 10
Αποδέκτες
Η παρούσα απόφαση απευθύνεται στα κράτη μέλη.
Βρυξέλλες, 28 Αυγούστου 2007.

Labels: 0
20
6